CELEX: 
Language: fi
Date: 2020-10-23 00:00:00
Title: KOMISSION TÄYTÄNTÖÖNPANOASETUS (EU) …/…, bruttokansantulon aggregaattien ja niiden osatekijöiden tuottamisessa käytettyjen lähteiden ja menetelmien selosteen rakenteen ja yksityiskohtaisten järjestelyjen vahvistamisesta Euroopan kansantalouden tilinpitojärjestelmän (EKT 2010) mukaisesti

KOMISSION TÄYTÄNTÖÖNPANOASETUS (EU) …/…,
            
            
               annettu 23.10.2020,
            
            
               bruttokansantulon aggregaattien ja niiden osatekijöiden tuottamisessa käytettyjen lähteiden ja menetelmien selosteen rakenteen ja yksityiskohtaisten järjestelyjen vahvistamisesta Euroopan kansantalouden tilinpitojärjestelmän (EKT 2010) mukaisesti
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon markkinahintaisen bruttokansantulon yhdenmukaistamisesta sekä neuvoston direktiivin 89/130/ETY, Euratom ja neuvoston asetuksen (EY, Euratom) N:o 1287/2003 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/516
                  1
                ja eritysesti sen 3 artiklan 2 kohdan,
            
            
               sekä katsoo seuraavaa:
            
            
               (1)Asetuksen (EU) 2019/516 3 artiklan 1 kohdan mukaan jäsenvaltioiden on toimitettava komissiolle (Eurostatille) selosteet lähteistä ja menetelmistä, joita käytetään markkinahintaisen bruttokansantulon (BKTL) aggregaattien ja niiden osatekijöiden tuottamisessa.
            
            
               (2)On olennaisen tärkeää, että BKTL-aggregaatit ja niiden osatekijät ovat vertailukelpoisia kaikissa jäsenvaltioissa ja että selosteet BKTL-aggregaattien ja niiden osatekijöiden tuottamisessa käytetyistä lähteistä ja menetelmistä ovat EKT 2010:n
                  2
                asiaankuuluvien määritelmien ja tilinpitosääntöjen mukaisia.
            
            
               (3)On olennaisen tärkeää, että jäsenvaltiot dokumentoivat selosteet BKTL-aggregaattien ja niiden osatekijöiden tuottamisessa käytetyistä lähteistä ja menetelmistä ja saattavat ne säännöllisesti ajan tasalle.
            
            
               (4)Vertailukelpoisten analyysien helpottamiseksi BKTL-selosteissa olisi noudatettava yhteistä rakennetta, joka koostuu ennalta vahvistetusta määrästä lukuja sekä prosessitaulukoista, jotka sisältävät viitevuotta koskevat numeeriset arviot.
            
            
               (5)BKTL-aggregaattien ja niiden osatekijöiden tuottamisessa käytettyjen lähteiden, niiden käytön ja menetelmien todentamiseksi jäsenvaltioiden olisi toimitettava komissiolle (Eurostatille) BKTL-selosteiden viimeisin versio sovitun aikataulun mukaisesti.
            
            
               (6)Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Selosteen rakenne
            
            
               1.Jäsenvaltioiden on laadittava seloste BKTL-aggregaattien ja niiden osatekijöiden tuottamiseen käytetyistä lähteistä ja menetelmistä, jäljempänä ’BKTL-seloste’. BKTL-selosteen on koostuttava kymmenestä luvusta ja BKTL-prosessitaulukoista. 
            
            
               2.Selosteessa on oltava seuraavat luvut:
            
         
         
            
               –Luku 1: Tilinpitojärjestelmän yleiskuvaus
            
            
               –Luku 2: Revisiopolitiikka ja aikataulu arvioiden tarkistuksille ja viimeistelylle. Tasotarkistukset edellisen BKTL-selosteen jälkeen.
            
            
               –Luku 3: Tuotoslähestymistapa
            
            
               –Luku 4: Tulolähestymistapa
            
            
               –Luku 5: Menolähestymistapa
            
            
               –Luku 6: Tasapainotus- ja integrointimenettelyt, arvioiden validointi
            
            
               –Luku 7: Yleiskatsaus kattavuuskorjauksiin
            
            
               –Luku 8: Siirtyminen bruttokansantuotteesta (BKT) bruttokansantuloon (BKTL)
            
            
               –Luku 9: Tärkeimmät käytetyt luokitukset
            
            
               –Luku 10: Tärkeimmät käytetyt tietolähteet.
            
            
               3.BKTL-prosessitaulukoissa on oltava seuraavat tiedot:
            
            
               (a)numeeriset tiedot arvioista, jotka on tehty BKTL:n laatimisprosessin peräkkäisissä vaiheissa yksittäisistä käytettyjen lähteiden tyypeistä ja tehdyistä korjauksista;
            
            
               (b)numeeriset tiedot käytettyjen yksittäisten lähdetyyppien suhteellisesta koosta ja kyseisessä laatimisprosessissa tehdyistä korjauksista;
            
            
               (c)viittaukset asiaankuuluviin BKTL-selosteen lukuihin.
            
            
               2 artikla
            
            
               Yksityiskohtaiset järjestelyt
            
            
               Jäsenvaltioiden on varmistettava, että
            
            
               (a)BKTL-selosteessa annetussa kuvauksessa, joka koskee BKTL:n arvioinnissa käytettyjä lähteitä ja menetelmiä, käytetään EKT 2010:n mukaisia termejä ja määritelmiä;
            
            
               (b)BKTL-selosteessa annettu kuvaus BKTL:n arvioinnissa käytetyistä lähteistä ja menetelmistä on kattava ja selkeä, heijastaa BKTL-selosteen laatimisajankohtana käytössä olleita menettelyjä ja sisältää tiedot tilastolähteistä ja hallinnollisista lähteistä peräisin olevien tietojen muuntamisesta kansantalouden tilinpidon arvioiksi käsitteellisiä, kattavuus- ja tasapainotuskorjauksia sekä validointimenettelyjä soveltamalla;
            
            
               (c)edellä mainitussa kuvauksessa annetaan prosessitaulukoiden tietoja vastaavat numerotiedot BKTL:n laatimisprosessin yksittäisistä vaiheista;
            
         
         
            
               (d)numerotiedot perustuvat viimeisimpään vuoteen, jolta on saatavissa lopulliset arviot (viitevuosi);
            
            
               (e)BKTL-aggregaattien ja niiden osatekijöiden tuottamiseen käytettyjä lähteitä ja menetelmiä sovelletaan viitevuoden jälkeisiä vuosia koskevien tietojen laadinnassa.
            
            
               3 artikla
            
            
               Ajantasaistamisen ja toimittamisen aikataulu
            
            
               1.Jäsenvaltioiden on toimitettava BKTL-seloste komissiolle (Eurostatille) viimeistään 31 päivänä joulukuuta 2021.
            
            
               2.BKTL-selosteen myöhemmät ajantasaistukset on tehtävä ja toimitettava komissiolle (Eurostatille) 12 kuukauden kuluessa siitä, kun BKTL:n laadinnassa käytettyihin lähteisiin tai -menetelmiin on tehty merkittäviä muutoksia. BKTL-seloste on joka tapauksessa ajantasaistettava vähintään viiden vuoden välein.
            
            
               3.Jäsenvaltioiden on toimitettava BKTL-seloste sähköisesti komission (Eurostatin) ylläpitämään keskitettyyn tietojen vastaanottopisteeseen.
            
            
               4 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 23.10.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 91, 29.3.2019, s. 19. 
               
               
                  
                     (2)
                  
                        Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).